龙瑞赋
刘劭 (WeiJin)
太和七年春，龙见摩陂。行自许昌，亲往临观。形状瑰丽，光色烛耀。侍卫左右，咸与睹焉。自载籍所纪，瑞应之致，或翔集于邦国，卓荦于要荒，未有若斯之著明也。惟殷眺之旧式，乃展义而省方。皇舆发于洛邑，遂巡幸于许昌。宪宸极之天居，建正殿以当阳。岁在析木，时惟仲春。灵威统方，勾芒司辰。阳升九四，或跃于渊。有蜿之龙，来游郊甸。应节合义，象德效仁。纡体鞶萦，摛藻布文。青耀章采，雕琢璘玢。焕若罗星，蔚若翠云。光舄奕以外照，水清景而内分。圣上观之无射，左右察之既精。聊假物以拟身，忽神化而无形。泉含物而不澹，固保险而常宁。昔太昊之初化，首帝德以表名，暨明后之隆盛，又降见以扬声。惟玲兽之玄真，实殊异于四灵。信应龙之道扬，将天飞于泰清。